Imbongi Yomnqamlezo

(Ibhalwe ngu-M.K. MTAKATI ngo-1884)

: Nkunkuthela enkulu masikubulele:
: *Duma barhwaqele*
: Ukwelesithathu izulu
: Mdibanisi wemizan'eyalanayo.

: ngxam enkulu yaseBhetelehem
: Ngazi bayiuza nganin'abeli lizwe,
: Ingazang'ilishiy'izulu inenxeba,
: Kok'uwazuzile wen'eGolgotha ngenxa yethu.

: Sitshatshela esikhulu somzi obengezelayo lilanga,
: Kanti oko bungcwalisa bakho obududumayo,
: Sikuhlaba ngemithandazo, sikuhlozinga
: Ngemikhwa yethu, sikuntlintlitha sikuqwemema.

: Iintliziyo zethu zenze *[[ibuyambo]]*
: Jayi omkhulu wezihlwele,
: Nyothula Yehova le ntsapho yakowethu
: Enzonzobileni yobumnyama.

: Nyulushendini ngenxa yethu obe sisigculelo,
: Mthwali wendeleko zabaninzi;
: Menzi wonqangazo eGolgotha unzonzotheka
: mhlabi ngezihlaba usezulwini

: Ngonyama enkulu yeJudeya,
: Ngonyama yesizwe sikaJuda,
: Engenakoyikeka nangona ibharhula
: Kwezethu iintliziyo eziswele inguquko

: Qadi elikhulu laseZulwini
: Elangnongnozelwa ngenxa yethu;
: Papasha udaba lwasezulwini
: Kule miganxanxa yeli lizwe.

: Wen'oomfefe zingenzkulandeleka
: Ngokusiza abalambathayo,
: ogazi lakho lamfononekayo,
: Uzizingelel'imiphefumlo.

: Wen'owaphuziswa ukufa ngenxa yethu,
: Wamphuthisa obesigagamela;
: Ophanzis'ubumpi emnqamlezweni,
: Ucamagushela imbedlenge.

; khulisa intsapho yeli lizwe
: Ngungcwelesheshe yezwi lakho;
: Velela umlisela nomthinjana
: Uwukhokhelele eZulwini.

: Rhamncwa elimehlo anje ngawesibane,
: Sinungunungu esingcwele sesinunzela,
: Lukhunikazi olumasasawula eBethlemjuda
: Abathi belunqula babelucecela.

: Khalimela uburhalarhume nobudenge,
: Kwintlanga zomzantsi nomphezulu;
: Sebe lesaqoni kweseZulwini i*Paradesi*,
: Khubalo labenziwe amanxeba ngumtyholi.

: Ibone ntonina le nzalo kwaJesse,
: Le nto ibuya imthandabuza eGolgotha?
: Yanana isithsaba segolide ngomlilo--
: Tsheli Mikayeli! vela usilamlele.

: Nzwana kaThixo eyafel'izono zethu,
: Yathwala awethu amatyala nezigxeko:
: Ngubani na oyakunyuk'induli yeKhalavari
: Ethwel'ezakh'izono ezisa kuwe yise?

: Sixeko seJerusalem esizele yintlokoma,
: Eyenziwa zii-*Kerubin* ngamaphiko zidumise
: Zivuma ngemilomo ubuqaqawuli bakho,
: Yenza nathi sithembe sofika senjenjalo.

: Xelela aboni basabele ezintabeni,
: Nabasezintabeni emancamin'omhlaba,
: Basabe ngoloyiko uburhalarhume bakho--
: Kanti nalapho Yesu nguwe ongaphambili.

: Hay'intombi zeli lizwe ''ezingaconiswayo'',
: Bona, zona azilwenzanga uzilo,
: Kanti ezakwaJuda zilele ezintabeni,
: Zive kusithiwa intombi inomntwana

: Mntwan'unani na lo useBhetelehem?
: Simve thina ngabagqithi *Emzimayi*,
: Bathi uhleli nonina esitalini
: Babuye besithi uvela ezulwini.

: Uz'ungaqumbi noko sithi, usiqalekise,
: Ngaba le nyaniso siyigxeka,
: Kuba novuke engcwabeni esityela
: Singekholwa noko kuwe singakwazi.

: Bon'iitempile zakho ngamanxowa,
: Imithendeleko yakho ishiyiwe,
: Neendlela zesikhungo zimile uqaqaqa!
: Iphi na imbewu yakwaXhosa neyaseMbo?

: Yokwenzela indlu yakho intlokoma!
: sahluke phi na thina kwabalandulayo
: KuPilati ukuba bayamazi,
: Nangezabo izandla bambethelela/

: Mkhosi mni na lo ndiwubona uthe rherhelele,
: Uyijikeleza le mvana inamanxeba,
: Wambethe wonke iminweba efanayo,
: Ikhazimla imhlophe njengengqele?

: Ndaza ndeva ilizwi lindityela--
: "Aba ke bathe dwe ubabonayo,
: Iingubo zeentliziyo zabo zihlanjiwe
: Egazini layo imvana;

: Abathe ngoko bavunyelwa
: Ukungena ngamasango kulo mzi
: Benokutya ngoko ngokuthanda
: Kumthi ophakathi emyezweni."

: Akwaba nathi beli lizwe soxunela
: Sakuva kubaliswa ngelo khaya,
: ukuba kunye nabo sebelapho,
: Sibuse wena Yesu kwelo Bhotwe,

: Mntyangampo mni na lo uvela eLabanon,
: Wehlisa eli lizwe wemisa ngoThukela?
: Ndiwuve kwintlango yeKhalahari,
: Ubik'ubukumkani bezulu bukufuphi.

: Bekungasekho namnye na Mesiya
: Oseleyo asenzele ibali lezi nceba?
: Nanku sithe sakufika eMlungwini,
: Salibala sakulahla sakugxeka.

: Sixokolo samakhilwa esiseNkandla,
: Nzwan'enkulu ezelwe kwaWesile,
: Bangene abaseTshatshi ngothelelo,
: Kanti ikhaya layo yiZion.

: Ndlovu ekumka kunemigudu e*Nain*,
: Yenze imfama yakhangela eJeriko;
: Nesidenge eDikapolisi sithethile,
: Sithi uvuse obefile eBhetani.

: Dibanisa Impenduza nomkhambathi,
: Zijabule phantsi komnqamlezo;
: Hlongoza abemi be*ntwanazana*,
: Basabele balandele indwe yakho.

: Bhangisa intlonti ezimbi emzimnyathi,
: Ude uMrolosi noMpompothi
: Yangane nomZambezi ngenguquko,
: Ziqhayise kunye ngoBaptizesho.

: Qause elikhulu ngesikuthantasa.
: Gxumeka ibhanile yezwi lakho eMlambongwenya,
: Ibebezele ngenxa yakho emafini.
: Ibabaze ubukhulu bakho, Immanyuweli.

: Ntab'endlw'enkulu yezikhungo.
: Sihlala sod'wendlwini njengentaka,
: Sihlala sodw'endlwini yasemafini.
: Kanti kuloo ndawo ugodukile.

: Khaka kampetu kwibandla loBhaptizesho,
: Khaka lomzimba nomphefumlo,
: Soziphepha ngawe sakuphethela
: Iintolo zokufa nezesiHogo.

: Ngcongol'etyunyuzwe luBethelo,
: Ukwenzel'aboni basindiswe;
: Gxalaba elithwel'umthi wezigxeko,
: Ukuze umginwa athwale isithsaba.

: Sifuba lugangatho kulo*Gabriel*,
: Menzi weenkwenkwezi nezilimela;
: Umntwan'okulala kumbambalala,
: Wantsuku ntathu ngolweSabatha.

: Ngubani na othe masisabe umsind'ozayo?
: Nothe lo msindo ubuyile, ngubani na?
: Nanku sonwabile namhlanje singathuthubali,
: Ukuvuma izono zethu phambi kwakho.

: Amathambo alele ekufeni emThombe,
: Makabethane ngamadolo ethandaza;
: Namawak'angcwaty'eSandlwana
: Makenze ungqungo esangweni leZion.

: Khanitsho lo uthe iinkolo mazibe mbini,
: Oko uThixo athe malube lunye,
: Amasiko obumnyama nobuqaba
: Siwashiye ukuba sikholwe senzeni na?

: Wena sithi akucekecwanga sithi ugweleqiwe:
: Siqale ngokwamkela uBhaptizesho,
: Kanti noko intliziyo nemikhwa yethu
: Asiyakho yekaSathana

: Qwaqwadu lenzulu yeNkakayezi,
: Olwenze sombath'ubuqaqawuli,
: Sasaza uMbonambi ngeTempile,
: Neziko lamarhiwa omGungundlovu.

: Velela umthinjana ngenguquko,
: Uyincame ingqongqo nomyiyizelo,
: Ubambane ngezandla emfundweni,
: Ungene ubambane enyangweni udumisa.

: Khaliphisa umlisela weli lizwe,
: Ngenkolo ubhedeshe wena Yesu;
: Ululahle umetsho nomtshotsho,
: Uzukise ubukho bakho Immanyuweli.

: Kuze kudunyiswe wena Yise,
: Nawe Nyana, nawe Moya,
: Kubekh'uzuko nayo yonk'imbeko
: Kude kuse kulo iphakade.-*Amen*